Staatsmaatskappye vra nog R120 miljardPravin Gordhan. Foto: ANA Staatsbestuurde maatskappye het die regering om verdere hulpverlening ter waarde van R120 miljard vir vanjaar se aansuiweringsbegroting en die volgende jaar gevra, het Pravin Gordhan, minister van openbare ondernemings, in die parlement onthul. Hy het geantwoord op ŉ geskrewe parlementêre vraag deur Wouter Wessels, VF Plus-LP van Bloemfontein. Verreweg die grootste bedrag, R100 miljard, is deur die elektrisiteitsvoorsiener Eskom aangevra. Twee staatsbestuurde maatskappye, te wete die bosboumaatskappy Safcol en die vervoermaatskappy Transnet, het geen hulp aangevra nie. Die twee staatsbestuurde lugdienste, SAL en SA Express, wil onderskeidelik R15,5 miljard en R1,74 miljard by die nasionale tesourie en dus die belastingbetaler hê, terwyl die mynmaatskappy Alexkor om R100 miljoen aansoek gedoen het en die wapenvervaardiger Denel om R2,8 miljard.